Working on Fire vra verskoning; presidensie gryp inDie Working on Fire-span wat op 29 Mei 2016 na Kanada vertrek het om dié land te help om hewige veldbrande in Alberta te blus Foto: Working on Fire, Facebook Die organisasie Working on Fire het gesê hy is teleurgesteld dat ŉ loongeskil met Suid-Afrikaanse brandbestryders nie intern opgelos kon word voor dit ŉ “internasionale voorval” geword het nie. Altesaam 301 brandbestryders en bestuurslede van die Suid-Afrikaanse Working on Fire-program het op 29 Mei 2016 na Alberta, Kanada, vertrek om dié land by te staan met hul brandbestrydingspogings. Die brandbestryders het egter vandeesweek begin staak omdat hulle glo slegs $15 per dag gekry het, en nie $50, soos hulle glo belowe is nie. Maroela Media het vroeër berig die WoF-span word betaal soos voor hul vertrek ooreengekom. “Working on Fire het al talle internasionale ontplooiings suksesvol afgehandel,” het Linton Rensburg, woordvoerder van die organisasie, gesê. “Ons kom altyd met ons brandbestryders ooreen oor vergoeding voor ontplooiings van dié aard en, net soos in hierdie geval, word formele kontrakte onderteken.” Rensburg het gesê as ŉ maatskappy is hulle trots op die diens wat hulle lewer en het oor die jare heen aan die wêreld bewys dat hulle kenners is op die gebied van brandbestryding. “Ons is uiteindelik hier om lewens te red en die omgewing en eiendom te beskerm teen die skade wat veldbrande veroorsaak,” het Rensburg gesê. “Om ŉ geskil te hê oor vergoeding, en om daarvan beskuldig te word dat ons onregverdig is teenoor ons mense, is teenstrydig met ons maatskappy se waardes. Dit is deel van die brandbestryder se etos om heel eerste ŉ nooddiens te verskaf. Ons is uiters teleurgesteld dat ons die saak nie intern kon oplos voor dit tot ŉ internasionale voorval geëskaleer het nie.” Rensburg het gesê dit het nog nooit vir Working on Fire oor die geld gegaan nie. “Dit was nog altyd om lande (soos Kanada) by te staan, wat tans deur massiewe, verwoestende veldbrande geteister word.” Hy het gesê die voorval word intern ondersoek. “Ons vra om verskoning vir die Kanadese regering en inwoners van Kanada vir enige ongerief wat dit veroorsaak het. Ons wil die publiek verseker dat ons die saak dringend hanteer en ons is verbind daartoe om so gou as moontlik ŉ oplossing te vind.” Intussen het pres. Jacob Zuma die minister van omgewingsake, Edna Molewa, versoek om in te gryp om die saak op te los. Die departement sal deur die departement van internasionale betrekking en samewerking bygestaan word om ŉ oplossing te vind. “Suid-Afrika verwelkom die geleentheid wat aan die Suid-Afrikaanse jeug gebied is om oorsee te werk,” het dr. Bongani Ngqulunga, woordvoerder van die presidensie, bygevoeg. Die Kanadese openbare uitsaaier, CBC, het berig die premier, Rachel Notley, het glo onderneem dat die Suid-Afrikaners betaling sal ontvang wat in lyn is met Alberta-arbeidswette. Sy het glo Donderdag gesê die Alberta-regering was onder die indruk dat die kontrak, wat hy met die brandbestryders aangegaan het om te help om die Fort McMurray-veldbrand te bestry, hulle in staat sou stel om “aanvaarbare vlakke” van betaling te ontvang. Notley is glo “ontsteld” om te hoor dit het nie gebeur nie. Terwyl die Suid-Afrikaners glo hul gewone betaling van Suid-Afrika ontvang, was die kontrak glo vir $50 per dag vir 12 uur-skofte, of net meer as $4 per uur. Die minimumloon in Alberta is $11-20 per uur. Akkommodasie en kos word deur die Kanadese regering verskaf. Notley het gesê alhoewel die dispuut tussen die brandbestryders en die Suid-Afrikaanse regering is, sal sy stappe doen om in te gryp. “Die feit van die saak is, dit is nie aanvaarbaar vir my of my regering nie dat mense in ons provinsie werk vir lone wat teenstrydig is met ons arbeidswette.” Lees alle vorige berigte oor Working on Fire/Kanada op Maroela Media.